Danmark er et våbenland. Det er lige så almindeligt at møde en flok politibetjente med skarpladte skydevåben stikkende demonstrativt langt ud fra deres lyseblå uniformer i den københavnske metro, som det er at høre et Nik & Jay-hit i radioen.

Skydevåben i det offentlige rum er med andre ord blevet normalen. De er en hjørnesten i det danske retssamfund – limen, der binder lov og orden sammen. Men er det virkelig sådan et land, vi vil leve i?

Det er det ikke, hvis du spørger mig. For våben skaber utryghed. Derfor skal det danske politi afvæbnes.